CELEX: 32012D0047
Language: lt
Date: 2012-01-24 00:00:00
Title: 2012/47/ES: 2012 m. sausio 24 d. Tarybos įgyvendinimo sprendimas, kuriuo Švedijai leidžiama taikyti sumažintą apmokestinimo tarifą namų ūkių ir paslaugų sektoriaus įmonių tam tikrose šiaurinėse Švedijos vietovėse naudojamai elektros energijai, kaip numatyta Direktyvos 2003/96/EB 19 straipsnyje

28.1.2012   
            
            
               LT
            
            
               Europos Sąjungos oficialusis leidinys
            
            
               L 26/33
            
         TARYBOS ĮGYVENDINIMO SPRENDIMAS
   2012 m. sausio 24 d.
   kuriuo Švedijai leidžiama taikyti sumažintą apmokestinimo tarifą namų ūkių ir paslaugų sektoriaus įmonių tam tikrose šiaurinėse Švedijos vietovėse naudojamai elektros energijai, kaip numatyta Direktyvos 2003/96/EB 19 straipsnyje
   (2012/47/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2003 m. spalio 27 d. Tarybos direktyvą 2003/96/EB, pakeičiančią Bendrijos energetikos produktų ir elektros energijos mokesčių struktūrą (1), ypač į jos 19 straipsnio 1 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Tarybos sprendimu 2005/231/EB (2) ir pagal Direktyvos 2003/96/EB 19 straipsnį iki 2011 m. gruodžio 31 d. Švedijai leidžiama taikyti sumažintą akcizų tarifą elektros energijai, suvartojamai namų ūkiuose ir paslaugų sektoriaus įmonėse, įsikūrusiose tam tikrose Šiaurės Švedijos vietovėse;
            
         
               (2)
            
            
               2011 m. birželio 8 d. raštu Švedija paprašė leidimo šešerius metus, t. y. iki 2017 m. gruodžio 31 d., toliau taikyti sumažintą elektros energijos akcizų tarifą tiems patiems lengvatas gaunantiems vartotojams. Sumažintas mokesčio tarifas negali būti didesnis nei 96 SEK už MWh;
            
         
               (3)
            
            
               atitinkamose vietovėse šildymo išlaidos yra vidutiniškai 25 % didesnės nei likusioje šalies dalyje, nes šildymo laikotarpis šiose vietovėse yra ilgesnis. Todėl sumažinus namų ūkių ir paslaugų sektoriaus įmonių šiose vietovėse patiriamas elektros energijos išlaidas sumažėtų bendrų šildymo išlaidų, kurių patiria vartotojai Šiaurės Švedijoje ir likusioje šalies dalyje, skirtumai. Taigi ši priemonė padeda siekti regioninės ir sanglaudos politikos tikslų. Be to, taikydama šią priemonę Švedija gali taikyti didesnį bendrą elektros energijos mokesčio tarifą, kurio kitu atveju nebūtų galima taikyti, ir taip netiesiogiai prisidėti prie aplinkos politikos tikslų;
            
         
               (4)
            
            
               mokestis neturėtų būti sumažintas daugiau, nei reikia papildomoms šildymo išlaidoms, patiriamoms namų ūkiuose ir Šiaurės Švedijoje įsikūrusiose paslaugų sektoriaus įmonėse, kompensuoti;
            
         
               (5)
            
            
               sumažinti apmokestinimo tarifai viršys Direktyvos 2003/96/EB 10 straipsnyje nustatytus minimalius apmokestinimo tarifus;
            
         
               (6)
            
            
               atsižvelgiant į tai, kad vietovės, kuriose taikoma ši priemonė, yra nutolusios, į tai, kad mokesčio sumažinimas Šiaurės Švedijoje negali viršyti papildomų šildymo išlaidų ir kad ši priemonė taikoma tik namų ūkiams ir paslaugų sektoriaus įmonėms, nemanoma, kad dėl jos bus labai iškraipoma konkurencija arba pasikeis valstybių narių tarpusavio prekybos pobūdis;
            
         
               (7)
            
            
               priemonė yra priimtina tinkamo vidaus rinkos veikimo ir būtinybės užtikrinti sąžiningą konkurenciją požiūriu ir atitinka Europos Sąjungos sveikatos, aplinkos, energetikos ir transporto politikos nuostatas;
            
         
               (8)
            
            
               siekiant įmonėms ir vartotojams suteikti pakankamą tikrumą, tikslinga iki 2017 m. gruodžio 31 d. leisti Švedijai taikyti sumažintą mokesčio tarifą Šiaurės Švedijoje naudojamai elektros energijai;
            
         
               (9)
            
            
               turėtų būti užtikrinta, kad Sprendimu 2005/231/EB suteiktas leidimas, kuris buvo suteiktas dėl šiame sprendime nurodytų panašių priežasčių, būtų toliau taikomas be pertrūkio nuo to sprendimo galiojimo pabaigos iki šio sprendimo įsigaliojimo,
            
         PRIĖMĖ ŠĮ SPRENDIMĄ:
   1 straipsnis
   1.   Švedijai leidžiama taikyti sumažintą apmokestinimo tarifą elektros energijai, suvartojamai namų ūkiuose ir paslaugų sektoriaus įmonėse, įsikūrusiose priede nurodytose savivaldybėse.
   Standartinio nacionalinio elektros energijos apmokestinimo tarifo sumažinimas yra ne didesnis, nei reikalingas kompensuoti papildomas šildymo išlaidas, kurių patiriama dėl dislokacijos šiaurinėse vietovėse, palyginti su likusia Švedijos teritorijos dalimi, ir yra ne didesnis nei 96 SEK už MWh.
   2.   Sumažinti tarifai turi atitikti Direktyvos 2003/96/EB reikalavimus, ypač jos 10 straipsnyje nustatytus minimalius tarifus.
   2 straipsnis
   Šis sprendimas įsigalioja pranešimo apie jį dieną.
   Jis taikomas nuo 2012 m. sausio 1 d. iki 2017 m. gruodžio 31 d.
   3 straipsnis
   Šis sprendimas skirtas Švedijos Karalystei.
   
      Priimta Briuselyje 2012 m. sausio 24 d.
      
         
            Tarybos vardu
         
         
            Pirmininkė
         
         M. VESTAGER
      
   
   
      (1)  OL L 283, 2003 10 31, p. 51.
   
      (2)  OL L 72, 2005 3 18, p. 27.
   
      PRIEDAS
      
                  Regionai
               
               
                  Savivaldybės
               
            
                  Norbotenas
               
               
                  Visos savivaldybės
               
            
                  Vesterbotenas
               
               
                  Visos savivaldybės
               
            
                  Jemtlandas
               
               
                  Visos savivaldybės
               
            
                  Vesternorlandas
               
               
                  Sollefteå, Ongė, Ernšioldsvikas
               
            
                  Jevleborgas
               
               
                  Jusdalis
               
            
                  Dalarna
               
               
                  Malungas, Mora, Oša, Elvdalenas
               
            
                  Vermlandas
               
               
                  Tošbis